ChanderMohan.Sharma@timesgroup.com करीब 25 साल बाद अजय मेहरा एक बार फिर सिल्वर स्क्रीन पर अपने पुराने अंदाज में ही लौटे हैं। फर्क बस इतना है कि इस बार अजय को राज कुमार संतोषी जैसे मंझे हुए डायरेक्टर का साथ नहीं मिला। न ही वह पावरफुल स्क्रिप्ट के साथ लौटे हैं। यही वजह है कि दो घंटे की इस फिल्म के साथ भी दर्शक पूरी तरह से कहीं बंध नहीं पाता। इस बार किरदारों को भी उस कदर पावरफुल नहीं बनाया गया। बेशक, फिल्म की प्रॉडक्शन कंपनी तर्क दे रही है कि उस वक्त जो बच्चे थे, अब जवान हो चुके हैं। ऐसे में उन्हें घायल का यह बदला हुआ अंदाज पसंद आ सकता है। पच्चीस साल पहले आई 'घायल' बॉक्स आफिस पर ब्लॉकबस्टर साबित हुई थी। अब सीक्वल में पुरानी फिल्म के मुकाबले यह कमजोर नजर आती है। सनी देओल ने ही फिल्म की कहानी लिखी और ऐक्टिंग के साथ फिल्म का निर्देशन भी किया। सनी यहीं कमजोर रह गए। बॉलिवुड की खबरें पढ़ें सीधे अपने फेसबुक पर, लाइक करें NBT Movies कहानी : मुबई के नामी बिजनसमैन राज बंसल (नरेंद्र झा) का दबदबा इतना है कि होम मिनिस्टर (मनोज जोशी ) से लेकर पुलिस कमिश्नर (जाकिर हुसैन) तक उसके दरबार में हर वक्त हाजिरी लगाते नजर आते हैं। बंसल साहब का बड़ा बेटा कबीर कुछ ज्यादा ही सिरफिरा है। बेहद गुस्सैल और हर बात में रिवॉल्वर निकाल लेने वाले कबीर के हाथों एक्स डीसीपी और आरटीआई एक्टिविस्ट डिसूजा (ओम पुरी) का मर्डर हो जाता है। इसी शहर से अजय मेहरा (सनी देओल) सत्यकाम नाम का अखबार निकालता है। हमेशा सच का साथ देने वाले अजय मेहरा को कॉलेज के चार दोस्त अपना आदर्श मानते है। रिहा (सोहा अली खान) अजय मेहरा की डॉक्टर है जो उसे उसकी पिछली यादों से दूर ले जाने की कोशिश में है। कहानी में टर्न उस वक्त आता है जब अजय मेहरा को आदर्श मानने वाले इन चारों कॉलेज फ्रेंड्स के हाथ एक ऐसा विडियो टेप आता है, जिसमें रईस राज बंसल का बेटा होम मिनिस्टर की मौजूदगी में डिसूजा को गोलियों से भून देता है। राज बसंल नहीं चाहता है कि टेप अजय मेहरा पहुंचे।  ऐक्टिंग : लंबे अर्से बाद स्क्रीन पर नजर आई सोहा अली खान ने अपने किरदार को अच्छे ढंग से निभाया है। सनी देओल अपने किरदार में फिट नजर आए। हैदर में नजर आए नरेंद्र झा ने अच्छा काम किया है। पहली बार कैमरा फेस कर रहे शिवम पाटिल, ऋषभ अरोड़ा ने अच्छा रोल निभाया है। टिस्का चोपडा, मनोज जोशी बस ठीकठाक रहे। ओम पुरी ने एक बार फिर वही किया, जो पहले से करते नजर आए हैं।  डायरेक्शन : बतौर डायरेक्टर सनी देओल ने बरसों से हिंदी फिल्मों में नजर आ रही अच्छाई और बुराई की जंग को दिखाने की कोशिश की है। अगर सनी चाहते तो इस फिल्म को नए नाम से भी बना सकते हैं। ऐसा लगता है कि सनी अपनी पिछली सुपर हिट फिल्म को कैश करना चाहते थे। तभी उन्होंने पिछली घायल के हर सीन को दोहराया है। पुरानी फिल्म के फ्लैशबैक इस फिल्म की धीमी रफ्तार को और धीरे ही करते है। इस फिल्म में ऐसा कोई डायलॉग नहीं है जो हॉल से बाहर आने के बाद याद रह पाए। सनी ने यंगस्टर्स को खूब ज्ञान देने की कोशिश तो की है लेकिन उनका अंदाज नब्बे के दशक का है। फिल्म में ऐक्शन का ओवरडोज कुछ ज्यादा ही है। संगीत : फिल्म में कई गाने हैं, लेकिन हॉल से बाहर आने के बाद आपको शायद ही कोई गाना याद रह पाए। क्यों देखें : अगर आप सनी देओल का पक्के फैन हैं, ऐक्शन और स्टंट देखने थिएटर जाते हैं तो फिल्म देखी जा सकती है। इसकी तुलना पुरानी फिल्म से करेंगे तो अपसेट होंगे।